Diari Oficial de la Generalitat Valenciana


Sumari del DOGV 9097, del 01-06-2021 (2021/5698)

RESOLUCIÓ de 20 de maig de 2021, del director general de Relacions amb les Corts, per la qual es publica el conveni marc entre la Generalitat, a través de l'Institut Cartogràfic Valencia, i la Universitat d'Alacant, per al suport i el foment de les activitats de desenvolupament i d'investigació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9097

Data del DOGV
:   01-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5698


Data del document
:   20-05-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 de maig de 2021, del director general de Relacions amb les Corts, per la qual es publica el conveni marc entre la Generalitat, a través de l'Institut Cartogràfic Valencia, i la Universitat d'Alacant, per al suport i el foment de les activitats de desenvolupament i d'investigació. [2021/5698]  
La Generalitat, a través de l'Institut Cartogràfic Valencià, i la Universitat d'Alacant, han subscrit, prèvia tramitació reglamentària, el dia 14 d'abril de 2021, el conveni marc per al suport i el foment de les activitats de desenvolupament i d'investigació, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 de maig de 2021 i número 917/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 20 de maig de 2021.- El director general de Relacions amb les Corts: Antonio Torres Salvador.  
  
  
Conveni marc entre la Universitat d'Alacant i la Generalitat, a través de l'Institut Cartogràfic Valencià, per al suport i el foment de les activitats de desenvolupament i d'investigació  
  
Sant Vicent del Raspeig, 14 d'abril de 2021  
  
Reunits  
D'una part Xavier Navarro i Garcia, en la seua condició de director de l'Institut Cartogràfic Valencià, nomenat pel Decret 221/2015, de 4 de desembre, del Consell, de nomenament del director de l'Institut Cartogràfic Valencià, amb CIF A4213085K, organisme creat per la Llei 9/1997, de 9 de desembre, de la Generalitat Valenciana, de Creació de l'Institut Cartogràfic Valencià i regit per la vigent Llei 2/2020, de 2 de desembre, de la Generalitat, de la informació geogràfica i de l'Institut Cartogràfic Valencià. El director està facultat per a aquest acte en virtut del que disposa l'article 7.2.e d'aquesta darrera llei i, especialment per a la signatura d'aquest conveni marc, per acord del Consell de 26 de març de 2021.  
D'una altra part, Amparo Navarro Faure, rectora de la Universitat d'Alacant, nomenament que acredita mitjançant el Decret 210/2020, de 18 de desembre, del Consell de la Generalitat, i en nom i representació d'aquest organisme, en virtut de les atribucions que té conferides per raó del seu càrrec conforme al que es disposa en l'article 64, apartat h de l'Estatut de la Universitat d'Alacant i situat al Campus de Sant Vicent del Raspeig, ap. 99, I-03023 Alacant (Espanya).  
Actuant tots dos per raó de les seues respectives competències i reconeixent-se poders i facultats suficients per a formalitzar el present conveni marc.  
Reconeixent-se ambdues parts capacitat legal suficient per a subscriure aquest conveni marc, en nom de les entitats que representen, i fent ús de les atribucions que els atorga el seu propi càrrec,  
  
Exposen  
I. Que la Universitat d'Alacant contempla en els seus Estatuts el principi de relació amb l'entorn que exigeix l'obertura a les manifestacions culturals de la societat i la col·laboració amb institucions que faciliten la seua labor educativa, així com l'intercanvi i la difusió de coneixement científic i cultural.  
II. Que tant la Universitat d'Alacant com l'Institut Cartogràfic Valencià tenen objectius i interessos en els camps formatiu, científic, tecnològic, territorial i cultural.  
III. Que l'Institut Cartogràfic Valencià, organisme autònom adscrit a la Conselleria de Política Territorial, Obres Públiques i Mobilitat, és l'organisme competent en matèria cartogràfica i geodèsica en l'àmbit de la Comunitat Valenciana i que té l'objectiu d'impulsar, coordinar i fomentar les tasques de desenvolupament cartogràfic, fotogramètric, geodèsic, topogràfic i de qualsevol altra tecnologia geogràfica en l'àmbit de les competències de la Generalitat.  
IV. Que l'Institut Cartogràfic Valencià és l'organisme responsable de l'elaboració, la reproducció i la distribució dels treballs cartogràfics i geodèsics de base, així com de la publicació i de la difusió d'altres treballs que es consideren convenients, i de la recerca i el desenvolupament de noves tècniques en el domini de l'enginyeria geodèsica, cartogràfica i topogràfica.  
V. Que l'Institut Cartogràfic Valencià, en tant que mitjà propi instrumental i servei tècnic de l'administració de la Generalitat, té la funció de fer els treballs que aquesta li encomane, en l'àmbit de diferents matèries, d'entre les quals l'explotació, el manteniment i la distribució de les dades i la informació geodèsica de referència. Així mateix, té assignada la funció d'elaborar plans cartogràfics i geodèsics a llarg termini i emetre informes per al Govern valencià en tot allò concernent a matèria cartogràfica i geodèsica, així com elevar estudis, suggeriments o informes que estime oportuns, en l'àmbit de la seua competència.  
  
VI. Per tot això la Universitat d'Alacant i la Generalitat, a través de l'Institut Cartogràfic Valencià, acorden subscriure el present conveni marc per al suport i el foment de les activitats de desenvolupament i investigació d'acord amb les següents  
  
Clàusules  
  
Primera. Objecte del conveni  
L'objecte del present conveni marc és establir les vies per a la col·laboració en comú que resulten en la realització de les activitats per al desenvolupament i la investigació, així com les de formació i de divulgació que es consideren necessàries o convenients.  
A més, i amb caràcter merament enunciatiu i no limitatiu, se citen també les següents activitats:  
a) La promoció de seminaris i de cursos, que seran impartits per professorat especialitzat en la matèria i que versaran sobre temes d'interés per a la Universitat d'Alacant i la Generalitat en el marc d'aquest conveni.  
b) Jornades de debat i de reflexió, així com trobades entre ponents universitaris i d'altres fòrums.  
c) Fomentar la col·laboració entre les dues entitats per a aprofundir en la formació i en el desenvolupament d'investigacions relacionades amb l'objecte del conveni.  
d) Activitats de divulgació científica: publicacions i exposicions, entre altres.  
e) Qualsevol altra activitat que, en l'àmbit d'aquest conveni marc, resulte en benefici mutu.  
  
Segona. Acords específics  
Per al desenvolupament d'aquest conveni marc s'establiran els corresponents acords específics on es recolliran projectes o programes d'actuació concreta i en els quals, en tot cas, es determinaran els fins proposats, el programa de treball i els mitjans necessaris per a la seua realització.  
  
Tercera. Obligacions econòmiques  
L'aplicació i l'execució d'aquest conveni marc, incloent a aquest efecte tots els actes jurídics que puguen dictar-se per a la seua execució i el seu desenvolupament, no podran comportar obligacions econòmiques per a cap de les parts i, en tot cas, hauran de ser ateses amb els seus mitjans personals i materials.  
  
Quarta. Comissió mixta de seguiment  
En cada acord específic dels assenyalats en la clàusula segona s'establirà una comissió mixta de seguiment d'aquests amb les funcions següents:  
- Establir el programa d'actuacions de l'acord específic i proposar a les parts intervinents les variacions que es consideren necessàries i que no comporten increment de la despesa inicialment aprovada.  
  
- Redactar i proposar les addendes corresponents als diferents aspectes del desenvolupament de les actuacions previstes que impliquen increment de la despesa inicialment aprovada.  
- Validar la realització dels treballs, aprovar les certificacions emeses sobre aquests i certificar la finalització de l'acord específic.  
  
- Exercir les funcions, si escau, de comissió liquidadora de l'acord específic.  
- Resoldre els problemes d'interpretació i de compliment que puguen plantejar-se respecte de l'acord específic.  
Les còpies de les actes, dels acords o dels informes d'aquest òrgan es remetran, en tots dos organismes, als seus corresponents directors.  
  
Pel que respecta a les normes de funcionament d'aquesta comissió, en allò no previst en aquest conveni marc s'estarà al que es disposa en el títol Preliminar, capítol II, secció 3a de la Llei 40/2015, d'1 d'octubre, de règim jurídic del sector públic (LRJSP).  
  
  
Cinquena. Data d'inici de l'eficàcia, vigència, resolució i pròrroga del conveni marc  
El present conveni marc entrarà en vigor en el moment de la seua signatura i la seua vigència serà de quatre (4) anys comptats des d'aquesta data. Posteriorment es podrà renovar per períodes iguals per acord unànime de les parts, que es produirà, si no es denuncia el conveni marc, en qualsevol moment anterior a la finalització del termini de vigència previst.  
El present conveni marc es podrà extingir pel mutu acord de les parts en qualsevol moment del seu termini de vigència o per incórrer en alguna d'aquestes causes de resolució:  
a) El transcurs del termini de vigència del conveni marc sense haver-se'n acordat la pròrroga.  
b) Per mutu acord de les parts.  
c) L'incompliment de les obligacions i dels compromisos assumits per part d'algun dels signants.  
En cas d'incompliment de les obligacions assumides per les parts, qualsevol d'elles podrà notificar a la part incomplidora un requeriment perquè complisca en un determinat termini amb les obligacions o els compromisos que es consideren incomplits. Aquest requeriment serà comunicat a la comissió mixta de seguiment i a l'altra part.  
  
Si, transcorregut el termini indicat en el requeriment, en persistira l'incompliment, la part que el va dirigir notificarà a l'altra part la concurrència de la causa de resolució.  
d) Per decisió judicial declaratòria de la nul·litat del conveni marc.  
  
e) Per denúncia expressa del conveni marc, per qualsevol de les parts, en qualsevol moment, amb tres mesos d'antelació a la data en la qual es pretenga que la referida finalització esdevinga efectiva.  
f) Per qualsevol altra causa diferent prevista en el conveni marc o en la legislació vigent que fora aplicable.  
El conveni marc podrà ser modificat abans del seu venciment sempre que totes dues parts estiguen d'acord i mitjançant avís per escrit amb tres mesos d'antelació, sense perjuí dels acords o projectes específics en curs.  
Tota modificació del conveni marc requerirà d'una addenda modificativa.  
  
Sisena. Transparència  
Aquest conveni marc se sotmet al que disposa l'article 8.1.b de la Llei 19/2013, de 9 de desembre, de transparència, accés a la informació pública i bon govern, i al que es disposa en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
Una vegada subscrit el conveni marc, serà publicat en el portal de transparència de la Generalitat (GVA Oberta) i en la pàgina web de l'Institut Cartogràfic Valencià, en el termini de deu dies hàbils des de la inscripció en el Registre de Convenis de la Generalitat, per aplicació d'allò que disposen els articles 9.1.c i 10.1 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i els articles 3.4 i 12.2 del Decret 105/2017, de 28 de juliol, del Consell, que desenvolupa l'esmentada llei.  
  
  
Setena. Protecció de dades de caràcter personal  
El tractament de les dades de caràcter personal que consten en el present conveni marc, com els que, derivats d'aquest, s'integren en els seus respectius fitxers, es realitzarà de conformitat amb la normativa legal vigent a cada moment, amb l'objectiu i finalitat d'obtindre una correcta execució d'aquest conveni marc.  
  
Huitena. Confidencialitat de la informació i dels resultats  
Totes dues parts es comprometen a no difondre, en cap circumstància, la informació científica o tècnica pertanyent a l'altra part a la qual haja pogut tindre accés en el desenvolupament de la col·laboració objecte d'aquest conveni marc.  
El paràgraf anterior no afectarà quan:  
a) La part receptora tinga evidència que coneixia prèviament la informació rebuda.  
b) La informació rebuda siga de domini públic.  
c) La part receptora adquirira aquesta informació d'un tercer sense compromís de confidencialitat.  
Totes dues parts es comprometen al fet que tot el personal participant en la cooperació conega i observe el compromís de confidencialitat regulat per aquesta clàusula.  
Tant en publicacions com en patents, es respectarà sempre l'esment dels autors del treball; en aquestes darreres figuraran en qualitat d'inventors. En qualsevol dels casos de difusió de resultats, es farà sempre referència especial al present conveni marc.  
Si s'estima oportú, la confidencialitat i la publicació de resultats es regularan, de mutu acord entre la Universitat d'Alacant i l'Institut Cartogràfic Valencià, a través d'un conveni específic.  
  
Novena. Resolució de conflictes  
Els conflictes que pogueren sorgir de la interpretació, del desenvolupament, de la modificació i de la resolució del present conveni marc hauran de ser solucionats per una comissió ad hoc integrada per, com a mínim, tres persones per cada institució signant. De no assolir-s'hi solució o acord a través d'aquesta via s'hi acudirà a la jurisdicció contenciosa administrativa, i això en virtut del que es preveu en la Llei 39/2015, d'1 d'octubre, del procediment administratiu comú de les administracions públiques, i en la Llei 29/1998, de 13 de juliol, reguladora de la jurisdicció contenciosa administrativa, sotmetent-se les parts als tribunals d'Alacant.  
  
En prova de conformitat amb els compromisos adquirits, les parts intervinents signen per duplicat el present document, en el lloc i en la data a dalt indicats.  
  
El director de l'Institut Cartogràfic Valencià: Xavier Navarro i Garcia.  
La rectora de la Universitat d'Alacant: Amparo Navarro Faure.